
Abstrak
Kajian kes ini meneroka pelaksanaan kaunseling kerjaya berasaskan Teori Holland (RIASEC) yang diintegrasikan dengan unsur seni ekspresif bersama seorang klien parol di Sabah. Tujuan utama intervensi ini adalah untuk membantu klien mengenal pasti minat dan potensi kerjaya, memahami nilai diri, serta membina hala tuju kehidupan selepas tempoh parol.
Sebanyak enam sesi kaunseling individu telah dijalankan, melibatkan pentadbiran dan tafsiran ujian Self-Directed Search (SDS) serta penerapan pelbagai aktiviti seni ekspresif bagi menyokong eksplorasi diri dan motivasi perubahan. Integrasi unsur seni dalam sesi kaunseling didapati berkesan dalam meningkatkan kesedaran diri, memperkukuh komunikasi emosi, serta menanam komitmen terhadap perubahan positif.
Dapatan awal menunjukkan bahawa klien mula menunjukkan peningkatan kefahaman terhadap potensi kerjaya, keyakinan diri yang lebih tinggi, dan kesediaan untuk mengekalkan gaya hidup bebas dadah. Dapatan intervensi ini turut menekankan potensi penggabungan teori kerjaya dan seni ekspresif sebagai pendekatan kreatif dan terapeutik dalam proses bimbingan pemulihan serta pembangunan kerjaya individu pasca parol.

